《离亭燕 晚泊高淳湖口》
清代·杨抡

荡漾湖光山色。风景早如江北。荻笋芦芽春正嫩，岸柳丝丝如织。

一片好汀洲，剩有野凫千百。

西下夕阳寒白。东望暮云凝碧。轮指水程原不远，总算天涯行客。

处处是长亭，离恨谁知端的。

作者简介：杨抡，字方叔，号莲趺，金匮人。乾隆四十三年进士。官至浙江天台县知县，有《春草轩》词。